Lotte Rod (RV), 2024-04-05:
Tak for det.
SF har allerede været så søde at sige, at vi støtter lovforslaget, så det er ikke sådan den store overraskelse her.
Men nu nåede jeg alligevel frem, og så vil jeg gerne sætte et par ekstra ord på, for den forberedende grunduddannelse har en helt særlig plads i radikale hjerter.
Jeg tror ikke, der er nogen af os, som har prøvet at komme ind i sådan et køkken og møde en ung, som er fuldstændig engageret og virkelig gør sig umage og fortæller sin historie om, hvad hun eller han har været igennem i skolen inden da, som ikke bliver helt vildt rørt og stolt over, hvad det er for en virkelig fin pædagogisk tradition, vi har i Danmark for at lave den her type uddannelse.
Derfor har det også været meget vigtigt for os i Radikale Venstre, at der skal være gode rammer om vores forberedende grunduddannelse.
Jeg vil bare lige nævne fem ting, som jeg har lagt særlig vægt på i forhandlingerne.
For det første har det været vigtigt for os i Radikale Venstre, at der er en ordentlig grundfinansiering, en ordentlig økonomi under den forberedende grunduddannelse, for det koster penge at lave god undervisning, det koster penge at have gode værksteder, og det koster også penge at kunne være der for eleverne, altså at den støtte, som mange af de her elever har brug for, bare er der på skolen og ikke først er sådan noget, man skal til at søge om på alle mulige besværlige måder.
Derfor har jeg egentlig også lyst til i dag at have sådan lidt eftertanke, i forhold til at nogle af de her ting sagde vi jo, dengang vi lavede den forberedende grunduddannelse.
Jeg sad og regnede på, hvad det ville koste, altså hvad for et taxametertilskud der skulle til, for at man kunne have den værkstedsundervisning, vi gerne vil have, og nogle gange synes jeg bare, vi burde have sådan lidt eftertanke, i forhold til at den måde, Finansministeriet styrer det på, er meget firkantet og laver nogle meget skrabede uddannelser, hvilket jo så gør, at vi efterfølgende har lavet en række nye forslag og en ny økonomi oven på den forberedende grunduddannelse.
Og helt ærligt, der var meget af det der, vi godt kunne have sparet skolerne for, hvis vi havde gjort det ordentligt fra starten.
Derfor håber jeg bare, at det her kan være et eksempel på, at vi gør os umage med, at der, når vi laver uddannelser, og især når vi laver uddannelser til de mest krøllede unge, så inde i det er pladsen til at kunne lave en uddannelse, som er god til dem.
For det andet er det vigtigt, at eleverne får en stærk stemme.
Det her er nogle elever, som i løbet af deres skoletid ikke altid er blevet hørt, og jeg synes, det er så fedt, at de er i gang med at bygge en virkelig fed organisation op med Modstrøm, og det har været vigtigt for mig, at den stemme kan vokse sig større.
For det tredje er der det pædagogiske måltid, altså det at spise sammen.
Alle, der har været på en efterskole, har siddet der og mærket, hvad det kan, når man spiser sammen.
Det er jo selvfølgelig det at få noget sund og ordentlig mad, som kan betyde noget, især for de unge, som måske ikke selv ellers ville få så meget at spise, men det er jo så meget større end det.
Det er det fællesskab, den følelse af at høre til, der opstår, når man sidder og spiser sammen, som kan noget helt særligt, og som jeg gerne ville have gjort endnu mere for.
Men dog lykkedes vi med at komme noget af vejen.
For det fjerde er vi i Radikale Venstre også meget optaget af, at lærerne er dygtige, og at der derfor er mulighed for lærerne for at opkvalificere sig.
For det femte vil jeg sige, at jeg jo gerne ville være gået hele vejen og have gjort det til en almindelig ungdomsuddannelse forstået på den måde, at det var noget, man selv kunne vælge.
For det betyder bare så meget, når man er ung, at der ikke er nogle andre, nogle voksne, som siger, at man skal det, men at det er noget, man selv har lyst til, noget, man selv har valgt, fordi det i sig selv giver mening, at man er herre i sit eget liv.
Der gik vi noget af vejen, og det vigtigste i den sammenhæng er måske i virkeligheden, at det lykkedes os at tage et meget større skridt i forhold til at få den pris ned, som det koster for kommunen, i forhold til det, der oprindelig var i regeringens udspil.
Jeg tænker egentlig, at det måske var på sin plads i dag lige at sende en tak for samarbejdet til hr. Jacob Mark, der er hjemme på barsel, og som tog den kamp sammen med mig.
I forlængelse af det vil jeg også sige en særlig tak til hr. Mads Olsen for at tage den op og fortsætte med at stille nogle af de spørgsmål, som vi stadig har, og som jeg håber vi kan få afklaring på her i løbet af lovbehandlingen.
Med det kan Radikale Venstre støtte forslaget.